POZIV NA RACIONALNO KORIŠTENJE VODE: Ekstremno visoke temperature i suša uzrokuju probleme u vodoopskrbi

Zbog dugotrajne suše i visokih temperatura ekstremno je povećana potrošnja vode na uslužnom području Vinkovačkog vodovoda i kanalizacije d.o.o. (VVK). Iz toga razloga kod pojedinih korisnika na višim katovima zgrada može doći do otežane vodoopskrbe ili potpunog nestanka vode u noćnim satima u vremenu od 00:00 do 05:00 sati. U tom razdoblju, kada se odvija manje aktivnosti, djelatnici Vinkovačkog vodovoda i kanalizacije d.o.o. smanjuju tlak u vodovodnoj mreži kako bi se tijekom noći napunile vodospreme. Na taj način omogućene su dnevne aktivnosti bez većih problema u vodoopskrbi uz osiguranje dovoljne količine vode za osnovne životne potrebe.
Ekstremno visoke temperature koje traju već duže vrijeme dovele su do velikih problema u vodoopskrbi u Hrvatskoj i Europi. Vinkovački vodovod i kanalizacija d.o.o., kao i ostali javni isporučitelji vodnih usluga u Hrvatskoj  svakodnevno se susreće s problemom velike potrošnje što može dovesti do prekida vodoopskrbe, većeg broja kvarova, a kod nekih korisnika i zamućenja vode u mreži. Djelatnici VVK svakodnevno čine velike napore kako bi osigurali normalno funkcioniranje sustava te korisnike molimo za razumijevanje zbog problema koji se mogu pojaviti u nesvakidašnjoj situaciji u kojoj se trenutno nalazimo. 
Budući da prognoze govore da će visoke temperature i suša potrajati još neko vrijeme, pozivamo sve korisnike da racionalno koriste vodu za osnovne životne potrebe odnosno da je ne koriste za nepotrebne aktivnosti poput intenzivnog zalijevanja javnih i privatnih zelenih površina, pranja dvorišta i vozila, punjenje bazena… Iako smo svjesni da je riječ o aktivnostima koje se redovito provode u normalnim uvjetima, trenutna situacija s ekstremno visokim temperaturama i potrošnjom zahtijeva odgovorno ponašanje svih nas u cilju održavanja stabilnog vodoopskrbnog sustava i osiguranja pitke vode za sve korisnike.
Unaprijed zahvaljujemo na razumijevanju i suradnji.

